Oor dié banke kla mense die meesteDie ombudsman van bankdienste (OBD) het haar jaarlikse verslag van 2019 bekend gemaak, waarin die banke wat die meeste klagtes ontvang het, asook die demografie van klaers, uitgelig is. Volgens dié verslag het die meeste klagtes oor internetbankdienste gehandel en die bank wat die meeste klagtes ontvang het, was FNB met 1 707 klagtes. Absa was die bank met die tweede meeste klagtes (1 483) en Standard Bank het 1 127 klagtes ontvang. Die bank met die minste klagtes was Habib Overseas Bank Ltd, aangesien hy geen klagtes in 2018 óf 2019 ontvang het nie. Die klagtes dui wel nie vanselfsprekend op meer foute by die gegewe bank nie, maar eerder op die aantal formele klagtes wat by dié ombudsman deur die klante van ŉ spesifieke bank ingedien is. Ombudsman Reana Steyn sê banke verskil wat kliënteprofiele en produkte betref, en hierdie faktore beïnvloed uiteraard die klagtes teen die banke. Die OBD het gedurende 2019 altesaam 6 472 formele sake van klagtes geopen en 6 333 van hulle afgehandel en afgesluit. Volgens die verslag het die meeste klagtes gehandel oor internetbankdienste (18%), kredietkaarte (15%) en kitsbanke (13%). Steyn sê die topdrie kategorieë vir klagtes het almal ŉ element van bedrog en diefstal gehad, eerder as swak administrasie of dienste. “Ons grootste kategorie vir die vierde jaar agtereenvolgens was bedrog in internetbankdienste. Ons ontvang steeds op ŉ daaglikse grondslag klagtes van mense wat slagoffers van bedrog is, en dit wil lyk of die einde van hierdie tendens nog nie in sig is nie.” “Wat wel bemoedigend is, is die effense afname in die persentasie van hierdie soort klagtes,” sê sy. Steyn sê hulle verwag ’n toename in klagtes oor kredietkaarte weens die ekonomiese situasie waarin Suid-Afrika hom tans bevind, met baie mense wat nie hul skuld kan terugbetaal nie of wat te diep in die skuld is. In ooreenstemming met die vorige jaar word die meeste klagtes oor bankdienste in Gauteng gemaak met 44% van al die klagtes wat in dié provinsie voorkom. Volgens die verslag is die demografie van die mense wat die meeste kla swart mans ouer as 40. Die meeste klagtes oor persoonlike lenings kom van wit vroue ouer as 40 af. Oor die algemeen kom sowat 64% van alle klagtes van mense ouer as 40 af, 56% van klaers is mans en klaers was 52% keer swart, 32% wit, 9% bruin en 7% Asiaties. Die verslag toon dat daar in die afgelope jaar 643 minder klagtes was as die vorige jaar. “Die meeste banke het minder klagtes as die vorige jaar ontvang en ons glo dit is meestal danksy die doeltreffende manier waarop die klagtes reeds in die verwysingstydperk hanteer is, sodat mense dit nie nodig vind om ŉ formele klag in te dien nie,” sê Steyn.